<classify> JAJI Kiongozi, Dk Eliezer Feleshi amesema Idara ya Mahakama kwa sasa inakabiliwa na mlundikano wa nakala za hukumu, kutokana na wateja wengi wanaomaliza kesi zao, kutorudi tena kuchukua nakala hizo.Amesema hayo mjini Kigoma akikagua ujenzi wa jengo la Mahakama Kuu Mkoa wa Kigoma na nyumba mbili za majaji wakazi.Feleshi amesema agizo la Jaji Mkuu la kutolewa kwa nakala za hukumu kwa kesi zote, limeanza kutekelezwa na kwa sasa nakala hizo zinatolewa bure.Kutokana na hali hiyo, amesema Idara ya Mahakama inatarajia kutoa elimu kwa watu wenye kesi kwenye mahakama mbali mbali nchini, kuchukua nakala za hukumu baada ya mashauri yao kufika mwisho na hiyo ni haki yao.Kwamba kutelekezwa kwa nakala hizo, kunaipa changamoto Idara ya Mahakama namna ya kuanza kuhifadhi nakala na nini kifanyike pindi zitakapokuwa zikihitajika na wahusika.Katika hatua nyingine, Jaji Feleshi alisema maboresho makubwa yaliyofanywa kwenye idara hiyo ya ujenzi wa mahakama kuu ngazi ya mikoa na majengo ya mahakama ngazi za mikoa, yameondoa changamoto kubwa ya kuchelewa kutolewa hukumu kwa mashauri yanayowasilishwa mahakamani.Alisema bado yapo mashauri yanayochukua muda mrefu kutokana na mashahidi kutofika mahakamani kwa wakati kutoa ushahidi wao.Alisema kuna watu wanafungua mashauri ya jinai, lakini hawatoi ushirikiano polisi kwa ajili ya upelelezi, hivyo watuhumiwa wanakaa muda mrefu mahabusu na mashauri kuchukua muda mrefu mahakamani.Akizungumzia ujenzi wa jengo la Mahakama Kuu mkoani Kigoma, alisema ni muhimu kwa wananchi wa mkoa huo kupata haki yao kwa wakati.Alisema kwa sasa tayari Jaji Mkuu ametoa maagizo kwa nakala za hukumu kutolewa bure, lakini pia kupatikana muda mfupi baada ya hukumu.Msajili wa Mahakama Kuu Kigoma, Hussein Mushi amesema uandaaji wa nyaraka zisizofuata taratibu za kisheria, umeshababisha mashauri mengi kuchelewa kufunguliwa na kurudishwa kwa wahusika ili waanze upya mchakato na hiyo inatokana na wananchi wanaofungua mashauri kuwatumia watu ambao hawana taaluma ya kisheria.Akizungumzia ujenzi huo na mashauri ya ngazi hiyo kuanza kusikilizwa mkoani humo, alisema inatokana na uwepo wa kesi nyingi zilizokuwa zikipelekwa Tabora, ambako huduma ya Mahakama Kuu na Mahakama ya Rufaa ndiyo ilikuwa ikipatikana.Hivyo, alisema serikali imeona ulazima wa kusogeza huduma hiyo karibu na wananchi.Mushi alisema kwa kipindi cha kuanzia Aprili mwaka huu, ambako mahakama hiyo imeanza hadi Julai mwaka huu mashauri 133 yamesajiliwa Mahakama Kuu mkoani Kigoma na mengi kati ya mashauri hayo ni mashauri ya jinai na hiyo inathibitisha umuhimu wa uwepo wa ngazi hiyo ya mahakama katika kutoa haki.Katibu Tawala wa Mkoa, Rashid Mchatta akizungumza mbele ya Jaji Kiongozi, alisema uwepo wa Mahakama Kuu na kuwepo kwa majaji wakazi mkoani humo, kutaharakisha usikilizaji wa mashauri Mchatta amesema kwao mahakama hiyo ni muhimu kwani imesaidia kupunguza umbali kufuata huduma hiyo, kupunguza gharama kushughulikia mashauri hayo, lakini pia inasaidia kuchukua muda mfupi kwa mashauri hayo kuanza hadi kufikia mwisho.  <topic>: KITAIFA 